MT Il-Ġurnal Uffiċjali tal-Unjoni Ewropea C 126/26

Opinjoni tal-Kumitat tar-Reġjuni – L-inugwaljanzi fis-settur tas-saħħa fl-Unjoni Ewopea

2014/C 126/07

I. RAKKOMANDAZZJONIJIET TA’ POLITIKA

IL-KUMITAT TAR-REĠJUNI

Introduzzjoni

1. jilqa' b'sodisfazzjon ir-Rapport (1), li huwa aġġornament dwar il-progress fl-implimentazzjoni tal-Komunikazzjoni tal-2009 (2) li ppreżenta skeda ta' azzjonijiet li jindirizzaw l-inugwaljanzi fis-settur tas-saħħa; jirrikonoxxi l-fatt li r-Rapport sar bir-reqqa u jkopri nofs il-perjodu iżda jqis li hemm valur f'li jiġi enfasizzat il-grad ta' suċċess ta' azzjonijiet partikolari u fil-prijoritizzazzjoni ta' dawk li jridu jitkomplew u jintemmu;

2. jemmen li s-saħħa u l-benesseri tal-individwi u tal-popolazzjoni huma l-akbar riżorsi tagħhom; minkejja dan, l-Artikolu 35 tal-Karta tad-Drittijiet Fundamentali tal-Unjoni Ewropea, iqis li l-ammont ta' inugwaljanzi fis-settur tas-saħħa bejn u fi ħdan l-Istati Membri huwa sfida għall-impenn tal-UE għas-solidarjetà, il-koeżjoni soċjali, ekonomika u territorjali, id-drittijiet tal-bniedem u l-opportunitajiet indaqs;

3. jagħraf li fost l-aspetti li jiddeterminaw l-istat ta' saħħa hemm firxa wiesgħa ħafna ta' fatturi personali, soċjali, ekonomiċi u ambjentali u li l-mod li bih jinteraġixxu bejniethom jiddetermina s-saħħa individwali u dik pubblika. L-inugwaljanzi fis-settur tas-saħħa jirriżultaw l-aktar mill-iżvantaġġi soċjoekonomiċi, barra minn hekk, is-saħħa u l-benesseri huma influwenzati direttament ukoll mid-deċiżjonijiet ta' politika li jittieħdu mill-awtoritajiet fil-livelli kollha, mill-għażliet individwali li jagħmlu n-nies dwar kif jgħixu u jipparteċipaw fil-komunitajiet tagħhom, minn fatturi bijoloġiċi u minn kunsiderazzjonijiet ġeografiċi.

4. jenfasizza li, fid-dawl tad-diversità tal-fatturi li għandhom influwenza fil-qasam, l-inugwaljanzi fis-saħħa, ma jistgħux jitnaqqsu mis-settur tas-saħħa waħdu, iżda jirrikjedu azzjoni minn dawk kollha li xogħolhom hu li jippromovu s-saħħa u l-benesseri permezza ta' pjani integrati u koordinati tal-governanza kollha, l-istrateġija 'Saħħa fil-Politiki Kollha' u permezz ta' impenn aktar mifrux fis-soċjetà; jenfasizza li tmexxija politika u organizzattiva impenjata li tindirizza b'mod strateġiku l-inugwaljanzi fis-saħħa hija kundizzjoni biex dan ikun jista' jiġi promoss u implimentat;

5. filwaqt li jagħraf id-diversità tas-sistemi tas-saħħa madwar l-UE, jenfasizza li l-awtoritajiet reġjonali u lokali għandhom rwol ewlieni fl-offerta ta' servizzi tas-saħħa pubbliċi, fil-promozzjoni tas-saħħa u l-prevenzjoni tal-mard; bl-istess mod, politiki bħal tal-impjieg, id-djar, it-trasport, l-ippjanar, l-ambjent u s-sigurtà pubblika huma xi wħud mill-kompiti l-oħra tal-awtoritajiet lokali u reġjonali li jiżguraw li huma atturi ewlenin fil-promozzjoni tas-saħħa pubblika u t-tnaqqis tal-inugwaljanzi fis-saħħa; jemmen li spiss l-istrateġiji intersettorjali li huma kruċjali biex inaqqsu l-inugwaljanzi fis-settur tas-saħħa jistgħu jiġu żviluppati u implimentati b'mod aktar iffukat u effiċjenti fil-livell lokali u reġjonali fejn ir-riżultati jistgħu jidhru aħjar;

6. huwa preokkupat li l-klima ekonomika attwali hija theddida sinifikanti peress li t-tnaqqis fil-baġit tas-saħħa jżid mal-isfidi dokumentati tajjeb tat-tixjiħ demografiku u b'hekk l-iffinanzjar tas-servizzi tas-saħħa jsir aktar diffiċli. It-tnaqqis tal-inugwaljanzi fis-settur tas-saħħa jrid jitqies bħala pass essenzjali hekk kif ħafna awtoritajiet fl-Istati Membri qed jiffaċċjaw riformi tas-sistemi tas-saħħa tagħhom biex isiru aktar effikaċi u sostenibbli;

7. jinnota kif ir-rapport jistqarr b'mod sempliċi li xi inugwaljanzi fis-saħħa huma marbutin ma' differenzi li jeżistu fil-kwalità u l-effikaċja tas-servizzi tas-saħħa madwar l-UE" (3); iqis li l-pubblikazzjoni simultanja tar-Report on health inequalities in the EU ta' Marmot (4) setgħet saħħet din id-dikjarazzjoni u possibbilment għenet biex il-konklużjonijiet tar-Rapport ikunu iktar iffukati;

Inugwaljanzi fis-settur tas-saħħa: xi fatti u figuri

8. jiddispjaċih li r-Rapport jikkonferma li għad hemm inugwaljanzi kbar u li m'humiex aċċettabbli fis-settur tas-saħħa bejn u fi ħdan l-Istati Membri. Fi snin reċenti, il-livell ta' inugwaljanza naqas f'għadd żgħir ta' indikaturi, filwaqt li f'oħrajn ma kien hemm l-ebda bidla u f'xi ftit anki deterjorazzjoni; jiġbed l-attenzjoni b'mod partikolari għad-differenzi kbar ħafna fis-snin ta' ħajja b'saħħitha fl-Istati Membri li jammontaw għal differenzi ta' kważi 19-il sena, b'hekk filwaqt li l-istennija tal-għomor jista' jkun li qegħda t tiżdied, in-nies qed jgħixu aktar fit-tul b'mard kroniku;

9. jilqa' b'sodisfazzjon il-fatt li r-rata ta' mortalità naqset u l-istennija tal-għomor żdiedet. Madankollu, dan it-titjib jinsab f'riskju biż-żieda ta' tendenzi negattivi marbutin mal-obeżità, id-dijabete u n-nuqqas ta' attività fiżika; iż-żieda mbassra fl-inċidenza tal-mard kroniku tipprometti futur nieqes mis-saħħa u li jiswa' ħafna flus jekk is-sitwazzjoni ma tiġix indirizzata;

10. ostakli fl-aċċess għas-servizzi tas-saħħa (fosthom spejjeż, distanza u żmien ta' stennija) huma għoljin ħafna f'xi Stati Membri, barra minn hekk, it-tip u l-kwalità tat-trattament mediku huma spiss marbutin mas-servizz disponibbli fejn il-persuna tgħix; jiġbed l-attenzjoni għall-benefiċċji soċjali ta' inċentivi li jħeġġu li tobba u servizzi oħra fil-qasam mediku jibdew joperaw f'żoni żvantaġġjati u iżolati ta' prattikanti;

11. minħabba d-differenzi soċjali li jirriżultaw mill-qagħda tas-saħħa, iqis li rekwiżit ewlieni biex jiġu indirizzati l-inugwaljanzi tas-saħħa huwa l-applikazzjoni tal-kunċett ta' titjib fl-ogħla livell minflok tqarrib lejn medja statistika, u b'hekk tittejjeb is-saħħa tas-sezzjonijiet kollha tal-popolazzjoni kollha bħalma titgawda mill-persuni aktar b’saħħithom fis-soċjetà;

Progress fl-implimentazzjoni Solidarjetà fis-Saħħa

12. jilqa' b'sodisfazzjoni l-Azzjoni Konġunta dwar l-Inugwaljanza fis-Settur tas-Saħħa 2011-2014 bil-parteċipazzjoni ta' 15-il Stat Membru; huwa favur li din l-inizjattiva tiġi estiża b'impenn u attenzjoni akbar minħabba fil-ħtieġa għall-kontinwità fil-prijoritizzazzjoni tal-kwistjoni u biex isir progress fuq is-suċċess miksub; iħeġġeġ ukoll li jitqiesu mekkaniżmi ta' kofinanzjament aktar flessibbli għall-impenji ta' Azzjoni Konġunta;

13. iħeġġeġ l-introduzzjoni u l-implimentazzjoni ta' strateġiji globali u intersettorjali fil-livelli adatti ta' governanza u b'riżorsi adatti peress li t-tnaqqis tal-inugwaljanzi fis-settur tas-saħħa jeħtieġ impenn minn ħafna ministeri u livelli ta' governanza li spiss ikunu qed jikkompetu għar-riżorsi u huma spiss kompartimentalizzati fil-perspettiva tagħhom; strateġiji fil-livell nazzjonali jistgħu jinfurmaw l-iżvilupp ta' strateġiji fil-livell reġjonali u lokali u viċiversa;

Titjib tal-bażi tad-data u tal-għarfien

14. jappoġġja l-programmi li għaddejjin għat-tixrid tal-għarfien minn proġetti li kienu ta' suċċess biex jonqis id-distakk bejn ir-riċerka, il-politika u l-prattika u biex iħeġġu l-bidu ta' proġetti simili; madankollu fid-dawl tal-eċċess ta' informazzjoni li għandhom quddiemhom dawk li jiffurmaw il-politiki u l-prattikanti, jappoġġja l-fatt li l-preżentazzjoni ssir b'mod aċċessibbli u konċiż; b'mod partikolari, jappella għal messaġġi aktar konċiżi appoġġjati b'eżempji ta' suċċessi; barra minn hekk jirrakkomanda l-iżvilupp u l-promozzjoni ta' portall ewlieni għall-aċċess tal-informazzjoni;

15. jilqa' b'sodisfazzjon l-impenji ta' kollaborazzjoni importanti bejn il-Kummissjoni Ewropea u l-aġenziji internazzjonali u l-partijiet interessati pubbliċi u jirrakkomanda l-ogħla livell ta' sħubija mal-WHO Ewropa fil-koordinazzjoni tal-politiki, fil-qsim tar-riżorsi u fil-promozzjoni ta' inizjattivi, bħal 'Bliet f'saħħithom', in-netwerk 'Regions for Health' tal-WHO u n-netwerk globali Age-Friendly Cities and Communities (bliet u komunitajiet adattati għall-ħtiġijiet tar-residenti mdaħħlin fl-età); jappoġġja wkoll, kollaborazzjoni mtejba permezz tal-programmi ta' ħidma tal-aġenziji rilevanti tal-UE;

16. mingħajr id-data meħtieġa, huwa diffiċli ferm li wieħed ikejjel il-progress, għalhekk iħeġġeġ lill-awtoritajiet kollha li jkomplu jaħdmu biex joħolqu Indikaturi Bażiċi tas-Saħħa Standardizzati Ewropej (ECHI). Dawn l-indikaturi għandhom jiġu żviluppati fi djalogu mill-qrib ma' rappreżentanti mil-livelli lokali u reġjonali; sa fejn huwa possibbli, dan għandu jiffaċilita sforzi sottonazzjonali biex jiġu trattati l-inugwaljanzi fis-settur tas-saħħa; jenfasizza li hemm bżonn li tiġi evitata d-duplikazzjoni tal-piżijiet amministrattivi għall-ġbir tad-data fid-dawl tal-obbligi varji għal rappurtaġġ nazzjonali u internazzjonali;

17. jilqa’ b’sodisfazzjon il-programm ta’ riċerka tal-UE dwar l-inugwaljanzi fis-saħħa u jipproponi li temi adattati għal riċerka futura għandhom jinkludu: l-effettività ta’ interventi biex jitnaqqsu l-inugwaljanzi fis-saħħa; fatturi marbutin ma' varjazzjonijiet fin-numru ta' snin ta' ħajja b’saħħitha; analiżi aktar dettaljata ta’ studji lonġitudinali biex jinkiseb fehim aħjar dwar il-fatturi li jwasslu għall-inugwaljanzi fis-saħħa; indikaturi għas-saħħa mentali; u għaliex xi reġjuni b’PDG relattivament baxx għandhom indikaturi ta’ saħħa tajba u viċeversa;

Bini ta’ impenn fis-soċjetà

18. itenni li l-ilħiq tal-miri tal-Ewropa 2020 huma fundamentali biex jiġu indirizzati l-inugwaljanzi fis-settur tas-saħħa u jenfasizza r-rabta bejn popolazzjonijiet f'saħħithom u produttivi u ekonomiji sostenibbli; jenfasizza wkoll li miri fil-livell ta' fuq iridu jinbidlu f'kisbiet tanġibbli u riżultati li jistgħu jiġu kwantifikati fil-livell lokali u reġjonali;

19. jenfasizza li r-ritorn tan-nies lejn ix-xogħol u l-iżgurar ta' postijiet tax-xogħol sani huma essenzjali għas-saħħa tal-popolazzjoni; jenfasizza li bħala kundizzjoni biex tiġi trattata l-inugwaljanza fis-settur tas-saħħa, it-tnaqqis tal-qgħad fit-tul u fost iż-żgħażagħ huma prijoritajiet assoluti; huwa mħasseb dwar l-effetti fit-tul fuq is-saħħa u s-saħħa mentali ta' dawk li jħossuhom esklużi milli jikkontribwixxu fis-soċjetà;

20. jenfasizza l-ħtieġa għal netwerks ta' appoġġ soċjali b'saħħithom peress li l-appoġġ mill-familji, il-ħbieb u l-komunitajiet lokali huwa marbut ma' saħħa aħjar fosthom saħħa mentali aħjar, dan huwa l-każ partikolarment għall-anzjani bi preokkupazzjonijiet dwar l-iżolament, il-mobbiltà u l-komunikazzjoni;

21. peress li l-baġits għar-reklamar għall-oġġetti u s-servizzi ta' konsum jitfu l-messaġġi dwar is-saħħa u peress li t-titjib fis-saħħa jirrikjedi l-kontribut tas-soċjetà kollha, iqis li huwa essenzjali li s-settur privat jipparteċipa jew permezz ta' inizjattivi ta' Responsabbiltà Soċjali Korporattiva jew permezz ta' miżuri leġislattivi jew fiskali, biex nippromovu riżultati aħjar għas-saħħa fis-soċjetà, pereżempju tnaqqis fil-ħela tal-ikel frisk, tikkettar ċar, l-ipprezzar tal-enerġija eċċ.;

22. jappoġġja l-analiżi dwar kif il-miżuri fiskali jistgħu jintużaw sabiex jiskoraġġixxu l-konsum tat-tabakk, l-abbuż tal-alkoħol u l-eċċess ta’ xaħmijiet saturati, zokkor u melħ f’xi ikel proċessat sabiex jiġu inklużi aħjar l-ispejjeż tagħhom fuq is-saħħa pubblika u fuq servizzi pubbliċi oħra. Bl-istess mod, jappoġġja miżuri simili biex jinċentivaw ikel aktar bnin u stili ta’ ħajja aktar b’saħħitha li jinkoraġġixxu bidla fl-imġiba;

23. iqis li l-politiki ta’ governanza rilevanti għandhom jaħdmu favur l-assigurazzjoni tas-saħħa permezz ta’ valutazzjonijiet tal-impatt dwar is-saħħa biex jiġi żgurat li l-effett nett tal-politika pubblika jkun it-titjib tas-saħħa u l-benesseri tal-popolazzjoni filwaqt li fl-istess ħin jitnaqqsu l-inugwaljanzi tas-saħħa;

Il-ħarsien tal-ħtiġijiet ta’ gruppi vulnerabbli

24. jemmen li huwa essenzjali li t-tfal jingħataw l-aħjar bidu, peress li l-aktar żmien ta' intervent effikaċi fit-tnaqqis tal-inugwaljanzi u t-titjib tar-riżultati fis-settur tas-saħħa huwa qabel it-twelid u fl-ewwel infanzja. Jirrakkomanda li s-saħħa tat-tfal tingħata attenzjoni speċjali fi programmi li jnaqqsu l-inugwaljanzi u jenfasizza l-importanza tad-disponibbiltà ta' kura tat-tfal ta' kwalità; dawn il-miżuri jipprovdu rata ta' redditu akbar minn miżuri li jsiru aktar tard;

25. jiġbed l-attenzjoni għall-impatt b'suċċess ta' programmi pożittivi għall-ġenituri bbażati fuq l-evidenza u li huma kost-effikaċi (5) li jagħtu lill-ġenituri strateġiji prattiċi biex jgħinuhom jiġġestixxu l-imġieba tagħhom u ta' uliedhom, u jħeġġeġ li programmi bħal dawn ikunu aktar mifruxa, b'mod partikolari fost tfal u ġenituri f'riskju;

26. iqis li l-ħxuna żejda fit-tfal issa saret waħda mill-akbar sfidi. B'diviżjoni soċjo-ekonomika ċara fl-ewwel infanzja, il-piż fit-tfulija jinżamm fl-età adulta u jippromovi l-iżvilupp ta' mard kroniku u jwassal li dan il-mard ikollu konsegwenzi agħar, li huma diżastrużi fuq l-ekonomiji tas-saħħa daqs kemm huma fuq is-saħħa personali; qed jistenna bil-ħerqa l-Pjan ta' Azzjoni tal-Kummissjoni Ewropea propost biex jindirizza din il-ħaġa;

27. Peress li d-WHO ikkalkula li fl-Ewropa seba' fatturi ta' riskju ewlenin (6) huma responsabbli għal kważi 60 % tal-piż tal-mard, iqis li huwa essenzjali li dawn il-fatturi ta' riskju jiġu trattati u li togħla l-aspettativa tas-saħħa, partikolarment permezz tal-edukazzjoni biex jonqsu l-inugwaljanzi tas-saħħa u jissuġġerixxi li l-gruppi jiġu mmirati aktar permezz tal-ICT u l-mezzi soċjali u permezz ta' mudelli ta' eżempju sabiex l-informazzjoni dwar is-saħħa u stil ta' ħajja b'saħħtu tiġi ppreżentata b'mod aċċessibbli u kredibbli peress li l-konsegwenzi fit-tul tas-saħħa jistgħu ma jkunux prijorità għolja għal xi wħud.

28. jappella lill-Kummissjoni li trawwem il-ġbir tal-esperjenzi rigward l-edukazzjoni għas-saħħa u l-promozzjoni ta' stil ta' ħajja b'saħħtu; u fil-prevenzjoni, id-dijanjożi bikrija u trattament ta' problemi ta' xorb, tipjip, dieta, obeżità u drogi; barra minn hekk, jappella lill-awtoritajiet fl-Istati Membri biex jippromovu l-attività fiżika, stil ta' ħajja b'saħħitha u programmi essenzjali ta' ħiliet tal-ħajja (litteriżmu tas-saħħa, xjenza bażika, abbiltà li tipproċessa l-informazzjoni, ħiliet ta' baġitjar, eċċ.) b'attenzjoni partikolari fuq iż-żgħażagħ u gruppi vulnerabbli;

29. peress li għadd ta' fatturi flimkien jistgħu jaffettwaw nies aktar avvanzati fl-età, fosthom dħul aktar baxx, kundizzjonijiet ta' mard kroniku, iżolament, problemi ta' mobbiltà u nies li qed jgħixu aktar fit-tul; jenfasizza l-importanza li jintlaħqu l-miri tas-Sħubija tal-Innovazzjoni Ewropea dwar it-Tixjiħ Attiv u b'Saħħtu u jappoġġja l-implimentazzjoni mifruxa tal-Pjani ta' Azzjoni tagħha; barra minn hekk jixtieq li jippromovi d-Dublin Declaration on Age-Friendly Cities and Communities in Europe 2013 (7);

30. jisħaq li l-programmi ta' saħħa pubblika li jnaqqsu l-inugwaljanza jistgħu jkunu kost-effikaċi – pereżempju l-iskrinjar, id-dijanjożi u t-trattament ta' gruppi f'riskju meta kundizzjonijiet li jintirtu jżidu l-probabbiltà li ċertu mard jiżviluppa; jista' jingħad li dawn il-programmi għandhom jingħataw prijorità (pereżempju titjib fl-aċċess għall-iskrinjar tal-kanċer tal-għonq tal-utru għal nisa bi dħul baxx) fuq bażi ta' effiċjenza;

31. jenfasizza l-ħtieġa li l-inugwaljanzi fis-settur tas-saħħa jiġu indirizzati permezz tal-awtoritajiet u s-servizz fil-livell lokali u permezz tal-organizzazzjonijiet ta' żvilupp komunitarju attiv li huma fl-aħjar pożizzjoni li jifhmu l-ħtieġa ta' gruppi vulnerabbli lokalment u biex jiksbu l-aktar impenn ta' benefiċċju fil-programmi;

L-iżvilupp tal-kontribut tal-politiki tal-UE

32. filwaqt li l-awtoritajiet fi ħdan l-Istati Membri huma responsabbli għall-organizzazzjoni u l-għoti tas-servizzi tas-saħħa, ir-Rapport u l-azzjonijiet tal-Kummissjoni biex jappoġġjaw u jikkoordinaw l-isforzi tal-Istati Membri jistgħu jitqiesu li jaqblu mal-applikazzjoni tal-prinċipji tas-sussidjarjetà u l-proporzjonalità; japprezza li diversi politiki tal-UE u programmi ta' finanzjar fosthom l-affarijiet soċjali, ir-riċerka u l-innovazzjoni, l-edukazzjoni, l-enerġija, l-iżvilupp rurali u l-politika reġjonali għandhom il-potenzjal li jaffettwaw is-saħħa u l-fatturi li jiddeterminaw is-saħħa u jikkontribwixxu biex jonqsu l-inugwaljanzi fis-settur tas-saħħa;

33. jilqa' b'sodisfazzjoni l-għadd ta' Għanijiet Tematiċi tal-Kummissjoni bħala mezz biex l-infiq jiġi ffukat u biex it-tnaqqis tal-inugwaljanzi fis-settur tas-saħħa jidħol fil-prijoritajiet ta' investiment tal-FEŻR; jemmen li l-inklużjoni ta' aspetti marbutin mas-saħħa tul il-programmi differenti u s-sorsi differenti ta' fondi tal-UE hija impetu ieħor għal strateġiji intersettorjali ta' livell għoli; japprova l-kondizzjonalitajiet ex-ante taħt ir-Regolament dwar l-OKS u jemmen li kwalunkwe qafas ta' politika strateġika konsegwenzjali għandu japplika fil-livell operattiv adatt biex jinkisbu l-effetti mixtieqa;

34. huwa mħasseb dwar in-nuqqas ta' kapaċità ddikjarata tas-sistemi tas-saħħa li jġibu 'l quddiem investimenti li jindirizzaw l-inugwaljanzi fis-settur tas-saħħa (8); jisħaq li trid tingħata prijorità lill-bini tal-kapaċità biex jinkisbu l-fondi tal-UE li jiġu investiti b'suċċess; bħala għajnuna, jappoġġja l-promozzjoni aktar mifruxa ta' riżorsi bħall-Applying EU Structural Funds tal-Equity Action u jisħaq fuq il-ħtieġa għal punti ta' kuntatt pubbliċizzati tajjeb fi ħdan l-Istati Membri;

35. jisħaq li l-faċilitazzjoni tal-impenn tas-sistemi tas-saħħa u l-awtoritajiet lokali u reġjonali hija essenzjali fil-fażijiet kollha taċ-ċiklu tal-programmazzjoni tal-fondi tal-ESI biex jiġi assigurat li t-titjib fis-saħħa jirċievi prijoritizzazzjoni adegwata, b'mod partikolari fl-applikazzjoni ta' elementi ta' diskrezzjoni tal-programmi operattivi peress li, fir-reġjuni kollha, spiss ikun hemm irqajja lokalizzati ta' deprivazzjoni;

36. huwa diżappuntat li t-tnaqqis fl-inugwaljanzi fis-settur tas-saħħa mhuwiex għan speċifiku taħt is-Saħħa għat-Tkabbir; b'mod aktar wiesa', huwa jinkoraġġixxi bilanċ fi ħdan l-investiment tal-infrastruttura bejn l-iżvilupp tal-isptarijiet fuq skala kbira (fejn eliġibbli) u kura bbażata fil-komunità li tkun aktar aċċessibbli u integrata; jenfasizza wkoll il-ħtieġa għal valutazzjoni tal-infiq tal-UE b'attenzjoni fuq l-effetti, is-sostenibbiltà u r-ritorn fuq l-investiment;

37. jinkoraġġixxi l-użu tal-faċilità tar-Raggruppament Ewropew ta’ Kooperazzjoni Territorjali (REKT) sabiex l-awtoritajiet u l-korpi jiżviluppaw sħubijiet għall-faċilitazzjoni tal-proġetti transkonfinali biex jitnaqqsu l-inugwaljanzi fil-qasam tas-saħħa, pereżempju fir-rigward tal-infrastruttura u l-aċċess għal tagħmir mediku tal-ogħla livell tekniku;

Konklużjonijiet

38. bi pressjonijiet demografiċi u baġitarji li qed jiżdiedu, jilqa' b'sodisfazzjon l-inizjattivi aktar mifruxa tal-UE li jassistu lill-awtoritajiet fl-Istati Membri biex jiżviluppaw sistemi tas-saħħa sostenibbli u effikaċi, b'mod partikolari billi jinvestu fil-kura tas-saħħa preventiva biex inaqqsu spejjes aktar fit-tul fil-futur u biex is-sistemi tal-kura tas-saħħa jiġu ristrutturati ħalli jipprovdu aċċess ġust għal kura tas-saħħa ta' kwalità għolja;

39. jilqa' b'sodisfazzjon, il-progress fl-azzjonijiet tal-Kummissjoni ħalli jiġu indirizzati l-inugwaljanzi fis-settur tas-saħħa u jenfasizza li hemm bżonn li jsir aktar fil-livelli kollha ta' governanza; pereżempju, permezz tal-proċess tas-Semestru Ewropew hemm opportunitajiet biex jintefa' d-dawl fuq kwistjonijiet ta' inugwaljanza fis-settur tas-saħħa fl-Istati Membri; bl-istess mod, l-awtoritajiet lokali u reġjonali għandhom il-kapaċità li jintroduċu u jimplimentaw strateġiji li jnaqqsu l-inugwaljanzi fil-livelli sottonazzjonali permezz ta' azzjonijiet li huma bbażati fuq evidenza u li huma kost-effikaċi, b'riżorsi ffukati fuq l-aktar vulnerabbli;

40. fid-dawl tar-responsabbiltajiet tal-awtoritajiet lokali u reġjonali, il-KtR jixtieq jipparteċipa f'inizjattivi rilevanti tal-Kummissjoni Ewropea u jixtieq joffri d-disponibbiltà tar-riżorsi tiegħu għal dan il-għan; japprezza rapport ta' progress ieħor mill-Kummissjoni Ewropea fit-tliet snin li ġejjin biex ikun hemm aġġornament dwar il-progress;

Brussell, 31 ta' Jannar 2014 Il-President tal-Kumitat tar-Reġjuni Ramón Luis VALCÁRCEL SISO

(1) Rapport dwar l-Inugwaljanzi fis-settur tas-Saħħa fl-Unjoni Ewopea SWD(2013)328

(2) Is-solidarjetà fis-Saħħa: it-Tnaqqis tal-Inugwaljanzi tas-Saħħa fl-UE COM(2009) 567

(3) SWD (2013) 328 p. 20

(4) Report on Health Inequalities in the EU, M. Marmot et al – Kummissjoni Ewropea (fl-istampa)

(5) Pereżempju, http://www.triplep.net/glo-en/home

(6) Il-pressjoni għolja, l-użu tat-tabakk, l-abbuż tal-alkoħol, kolesterol għoli, piż żejjed, dieta b'konsum baxx ta' ħaxix u frott u n-nuqqas ta' attività fiżika: Mortality and burden of disease attributable to selected major health risks – WHO Global Health Risks (2009)

(7) http://www.ahaconference2013.ie/dublin_declaration/dublin_declaration_text

(8) SWD(2013) pġ. 16